CELEX: 62012TN0255
Language: mt
Date: 2012-06-08 00:00:00
Title: Kawża T-255/12: Rikors ippreżentat fit- 8 ta’ Ġunju 2012 — Vakili vs Il-Kunsill

25.8.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 258/23
            
         Rikors ippreżentat fit-8 ta’ Ġunju 2012 — Vakili vs Il-Kunsill
   (Kawża T-255/12)
   2012/C 258/43
   Lingwa tal-kawża: il-Franċiż
   
      Partijiet
   
   
      Rikorrent: Bahman Vakili (Teheran, l-Iran) (rappreżentant: J.-M. Thouvenin, avukat)
   
      Konvenut: Il-Kunsill tal-Unjoni Ewropea
   
      Talbiet
   
   Ir-rikorrent jitlob li l-Qorti Ġenerali jogħġobha:
   
               —
            
            
               tannulla d-deċiżjoni tal-Kunsill li tinkludi lir-rikorrent fil-lista tal-persuni ssanzjonati, li tirriżulta mid-Deċiżjoni 2011/783/PESK, mir-Regolament ta’ Implimentazzjoni tal-Kunsill (UE) Nru 1245/2011, tal-1 ta’ Diċembru 2011, u mill-ittra tal-Kunsill tat-23 ta’ Marzu 2012;
            
         
               —
            
            
               tannulla r-Regolament (UE) Nru 267/2012 dwar [l-adozzjoni ta’] miżuri restrittivi kontra l-Iran u li jħassar ir-Regolament (UE) Nru 961/2010, sa fejn dan jinkludi lir-rikorrent fil-lista tal-persuni ssanzjonati;
            
         
               —
            
            
               tordna li l-Kunsill jiġi kkundannat għall-ispejjeż.
            
         
      Motivi u argumenti prinċipali
   
   Insostenn tar-rikors, ir-rikorrent jinvoka sitt motivi.
   
               (1)
            
            
               L-ewwel motiv ibbażat fuq nuqqas ta’ motivazzjoni, billi l-espożizzjoni tal-motiv tas-sanzjoni li tolqot lir-rikorrent ma fiha ebda raġuni speċifika u konkreta li tiġġustifika din is-sanzjoni.
            
         
               (2)
            
            
               It-tieni motiv ibbażat fuq ksur tad-drittijiet tad-difiża u tad-dritt għal protezzjoni ġudizzjarja effettiva, billi r-rikorrent ma nstemax fil-proċedura li wasslet sabiex tiġi imposta sanzjoni fuqu, sa fejn il-Kunsill ma għaddilux il-provi miżmuma fil-konfront tiegħu u sa fejn ma kienx possibbli għar-rikorrent li jsostni l-perspettiva tiegħu, f’dan ir-rigward, b’mod effettiv.
            
         
               (3)
            
            
               It-tielet motiv ibbażat fuq żball ta’ liġi, billi l-Kunsill ma huwiex awtorizzat li jissanzjona persuna għar-raġuni biss li din hija l-President tal-Bord u Direttur Maniġerjali ta’entità li hija wkoll issanzjonata.
            
         
               (4)
            
            
               Ir-raba’ motiv ibbażat fuq żball ta’ fatt, sa fejn ir-rikorrent ma jistax jinżamm responsabbli għal dak li l-Export Development Bank of Iran ġie akkużat bih qabel ma r-rikorrent assuma l-funzjonijiet tiegħu ta’ direzzjoni ta’ din il-kumpannija. Barra minn hekk, ir-rikorrent jikkontesta l-materjalità tal-fatti li l-kumpannija li huwa jidderieġi hija akkużata bihom.
            
         
               (5)
            
            
               Il-ħames motiv ibbażat fuq ksur tal-prinċipju ta’ proporzjonalità, billi s-sanzjoni imposta ma hijiex ta’ natura li tippermetti li jintlaħqu l-għanijiet li hija intiża li tilħaq.
            
         
               (6)
            
            
               Is-sitt motiv ibbażat fuq ksur tad-dritt għar-rispett tal-proprjetà, billi r-rikorrent ma kellux il-possibbiltà li jsostni d-drittijiet tiegħu b’mod effettiv u billi huwa ġie ssanzjonat fuq bażijiet legali ineżistenti.